
22.7.2005

Saksbehandler, innvalgstelefon
Arkivnr.
Deres referanse

Kristine Schneede, 62551171
434.11


Engerdal kommune

2440 Engerdal

Utvidelse av perioden for tillatelse til skadefelling på ulv i Engerdal kommune

Vi viser til muntlig søknad av 18.7.05 fra Engerdal sankerlag og vårt brev 19.7.05 vedrørende iverksetting av tillatelse til skadefelling av en ulv i deler av Engerdal og Trysil kommuner. Fellingstillatelsen ble gitt fra 18.7.05 kl 19.00 til 22.7.05 kl 12.00.

Med bakgrunn i flere dokumenterte skadetilfeller, et betydelig antall sau tatt av ulv i området, samt at det har vært angrep på sau igjen senest i natt, finner fylkesmannen det riktig å utvide fellingsperioden for tillatelsen slik:

1. Fellingstillatelsen gjelder for fellingsområdet, jf. fylkesmannens brev 18.7.05 fram til fredag 29. juli kl 12.00.

2. For øvrig gjelder de vilkår som går fram av vårt brev 18.7.05.

Dersom ulv skadeskytes eller felles, skal det gis melding direkte til rovviltkonsulent Kristine Schneede, tlf 950 55799 hvis det ikke oppnås kontakt via vakttelefonen 

970 29 840. 

Det vil bli utbetalt et fellingsvederlag på kr. 10.000,- for den forlengede fellingsperioden.

Vedtaket om forlengelse er gitt med hjemmel i Viltlovens forskrift om forvaltning av bjørn, jerv, ulv og gaupe, fastsatt ved kgl. res. av 30.06.2000. Vedtaket kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Iverksetting av akutt tidlig sanking

Fylkesmannen anser at skadesituasjonen er svært alvorlig, og at arbeidet med å samle dyr som er i live fra de to berørte besetningene og få sikret de mot videre angrep bør intensiveres. Samtidig anser vi at det er stor fare for angrep også på de besetningene som beiter litt lenger sør i Engerdal vestfjell. For å forhindre omfattende tap i disse besetningene, bør sankerlaget vurdere om det er praktisk gjennomførbart å sanke besetningene fra neste helg (30.-31.7.). Vi ber om at kommunen bistår med hjelp i den grad det er mulig for å finne egnede innmarksbeitearealer. Fylkesmannen vil i eget brev gi tilbud om midler til tidlig sanking fra 22.7. for de to besetningene som er berørt av ulveskader nå, og sanking fra 30.7. for de øvrige besetninger i Engerdal sankerlag. 

Fylkesmannen har også mulighet for å bistå med noe midler til gjerding. De brukerne som har behov for forsterkning av gjerder bes ta kontakt med oss og gi opplysninger om behovet.

Med hilsen

	Jørn G Berg e.f.
	Kristine Schneede

	seksjonssjef
	rovviltkonsulent

